|  |  |
| --- | --- |
| Studienævnsmøde d. 19. juni 2012  Til stede:  Anne Mette Mørcke, Mogens Andreasen, Per Höllsberg, Torben Bæk Hansen, Torsten Lauritzen, Nina Bjerre Andersen, Lise Haubjerg Nielsen, David Reiss Axelsen og Sidsel Støy.  Fraværende: Kristian Stengaard-Pedersen, Kim Nielsen, Henrik Hansen  Endvidere var mødt studievejleder Andreas Ernst | Referat |

# Godkendelse af dagsorden Godkendt

# Godkendelse af referat fra mødet d. 8. maj 2012 Referat godkendt med rettelser.

# Dispensationssager

Der blev orienteret om de sager, der var afgjort siden sidste møde.

På mødet blev følgende besluttet:

Dispensation til ½ års udsættelse af beståelseskravet for BA-uddannelsen samt dispensation til et 4. forsøg i biokemi 2.   
Afslag på en ansøgning om 3 x 4. prøveforsøg, hhv. biokemi 2, epi/bio samt mikrobiologi.  
Dispensation til et 4. forsøg i makro 2 samt til ½ års udsættelse af beståelseskravet.

Dispensation til 1 års udsættelse af beståelseskravet for 1. årsprøven.

Dispensation til at skrive BA-opgave på 5. semester, men der blev givet afslag på at tage patologi 6. semester sammen med 5. semester.

Afslag på ansøgning om fornyet studiestart samt 1½ års udsættelse af beståelseskravet.

Afslag på ansøgning om fornyet studiestart samt ½ års udsættelse af beståelseskravet.

# Diskussion af eksamensstatistik, vinter 2011/12

Det blev diskuteret, hvorfor der til nogle prøver er en del studerende, der ikke møder op, fx til prøven i biokemi 2, hvor 18 studerende ud af 188 tilmeldte ikke mødte op. Det er mange ressourcer der går tabt, både i form af arbejdstimer blandt undervisere og i administrationen, men også i form af brugte forsøg. Administrationen spørges om man, fx under informationen om tilmelding til prøverne på hjemmesiden kunne gøre mere opmærksom på, hvordan og hvornår de studerende kan afmelde prøvedeltagelsen?

Hvad angår mikro 1, så er dumpeprocenten høj (17,6%). Kan forklaringen være en ubalance i, hvordan de studerende læser mikro og makro 1? Studievejledningen bedes tage problemstillingen eksplicit op, når de diskuterer studiestrategi og -teknik med 1. semester.

# Diskussion af notat om antal undervisningstimer på BA ny ordning

Der er blevet udarbejdet et notat med overvejelser over en begrænsning på antallet af undervisningstimer på bacheloruddannelsen. Udgangspunktet for notatet er studiemiljøundersøgelsen, undervisningsevalueringerne fra de sidste semestre samt tidligere diskussioner i studienævnet. Det blev diskuteret at det skal fremgå mere klart af notatet, at hovedformålet med at sætte et loft over antal undervisningstimer primært er baseret på pædagogiske argumenter, som fx bedre tid til fordybelse og selvstudier. Der ønskes også en opblødning af formuleringerne i retning af ”antal undervisningstimer skal gennemsnitligt maksimalt ligge på 15” og ”kurset skal være en passende blanding af…”. Det besluttes, at notatet omskrives og tages op igen til diskussion og godkendelse i studienævnet.

# Godkendt: Ny udgave af bog i epidemiologi og biostatistik Svend Juul, ”Epidemiologi og Evidens”, Munksgaard 2012, 1. oplag

# Godkendelse af pensum inflammation

Baggrunden for udvalget blev kort præsenteret. Der var fra studienævnets side stor ros til det store arbejde og den store samarbejdsvilje der ligger bag udkastet til nyt pensum på Inflammation.

Det understreges, at det nye pensum udgøres af både de indledende bemærkninger, de kommenterede læringsmål, de anbefalede lærebøger, sygdomslisten og symptomkomplekserne. Det er meget positivt, at der anbefales flere forskellige anvendelige lærebøger, og at de studerende opfordres til at søge viden bredt.

Det bemærkes, at nogle af sygdommene er angivet meget bredt, fx bindevævssygdomme, og kursusudvalget opfordres til at evaluere løbende og arbejde hen mod en mere præcis sygdomsliste, suppleret med den brede symptomliste.

Det bemærkes også, at det er en ganske udfordrende liste at læse efter, da de studerende er vant til at læse efter præcise angivelser af bøger og sidetal. Det vil derfor kræve en del introduktion, præciseringer i undervisningen og tilvænning, før det bliver en naturlig afgrænsning for de studerende.

Pensum godkendes. Censur ændres fra intern til ekstern.

# Dato for møder i efteråret 2012 14. august 11. september 9. oktober 20. november 18. december

# Til orientering: Rapport vedrørende førsteårsfrafald på Health

# Til orientering: Styrelsens svar vedr. placeringen af speciale på kandidatuddannelsen i medicin

# Til orientering: Invitation til konference (World Federation of Medical Education)

# Eventuelt Der er nogle studerende på interim-ordningen, der potentielt kommer i SU-problemer. Hvis de fx. er på gammel ordning og dumper i fysiologi både til den ordinære og til re-examen, så overflyttes de til den nye ordnings 4. sem. Hvis de så består fysiologi, forsætter de på 5 sem., og vil så være kommet et helt år bagud. Det undersøges, om man kan tilbyde disse studerende en eksamen til uden at udbyde undervisning.

Fra Institut for Biomedicin spørges, om det kunne være et valgfrit element, at en studerende skriver opgave ved en underviser? Der ses positivt på denne mulighed, men for at det kan godkendes ønskes der et klart sæt regler. Kursusleder på valgfag bedes skrive et forslag.

Det ønskes bragt videre til studieadministrationen, at proceduren vedr. undervisningstilmelding blev oplevet som meget rodet og kaotisk dette semester. Der anmodes om, at proceduren fremgår klarere og tidligere på hjemmesiderne.

Studienævnsformand Anne Mette Mørcke

Uddannelsesrådgiver Karoline Engsig-Karup